539/2022

Útdráttur

Kærður var úrskurður héraðsdóms þar sem staðfest var aðfarargerð sýslumannsins á Norðurlandi vestra sem lauk með því að gert var fjárnám í tilgreindu skipi G ehf. fyrir kröfu T. Málinu var vísað frá Landsrétti þar sem krafa sóknaraðila náði ekki áfrýjunarfjárhæð samkvæmt 1., 2. og 3. mgr. 152. gr. laga nr. 91/1991 um meðferð einkamála en sóknaraðili hafði ekki óskað eftir kæruleyfi samkvæmt 4. mgr. sömu greinar, sbr. 4. mgr. 150. gr. laganna.

Úrskurður Landsréttar

Landsréttardómararnir E-kk-nf J-kk-nf, R-kvk-nf H-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 29. ágúst 2022. Greinargerð varnaraðila barst réttinum 15. september 2022. Kærður er úrskurður Héraðsdóms Norðurlands vestra 16. ágúst 2022 í málinu nr. Y- 4/2022 þar sem staðfest var fjárnámsgerð sýslumannsins á Norðurlandi vestra 12. janúar 2022 í máli nr. 2021-026494. Kæruheimild er í 3. mgr. 95. gr. laga nr. 90/1989 um aðför.

2

Sóknaraðili krefst þess aðallega að hinn kærði úrskurður verði felldur úr gildi og framangreind fjárnámsgerð sýslumanns ógilt. Þá krefst hann málskostnaðar í héraði og kærumálskostnaðar. Til vara krefst sóknaraðili þess að málskostnaður á báðum dómstigum verði felldur niður.

3

Varnaraðili krefst staðfestingar hins kærða úrskurðar auk kærumálskostnaðar.

Niðurstaða

4

Varnaraðili höfðaði mál á hendur sóknaraðila til heimtu skaðabóta að fjárhæð 1.007.081 krónu, auk vaxta, sem var þingfest 12. október 2021. Útivistardómur gekk í málinu með svohljóðandi áritun héraðsdómara á stefnu 25. október 2021: „Dómkröfur máls þessa og kr. 101.000 – þ. m. t. vsk. í málskostnað eru aðfararhæfar.“

Sóknaraðili greiddi varnaraðila 29. október 2021 1.226.288 krónur, sem var samtala stefnufjárhæðar, vaxta og dæmds málskostnaðar. Héraðsdómari áritaði stefnuna að nýju 2. nóvember 2021 og þá þannig að málskostnaður næmi 620.000 krónum. Með aðfararbeiðni 30. nóvember 2021 krafðist varnaraðili þess, á grundvelli árituðu stefnunnar eins og hún var eftir breytinguna, að sýslumaður gerði fjárnám hjá sóknaraðila til tryggingar á skuld að fjárhæð 567.546 krónur. Sýslumaður féllst á beiðnina með þeirri fjárnámsgerð sem mál þetta lýtur að.

5

Sóknaraðili krafðist 17. janúar 2022 úrlausnar héraðsdómara um aðfarargerðina. Með úrskurði 8. apríl 2022 var málinu vísað frá dómi. Með því var efniságreiningur ekki til lykta leiddur og úrskurðurinn því kæranlegur til Landsréttar. Með úrskurði 29. júní 2022 í máli nr. 242/2022 felldi Landsréttur frávísunarúrskurðinn úr gildi og lagði fyrir héraðsdóm að taka málið til efnislegrar meðferðar. Það gerði héraðsdómur og kvað síðan upp þann úrskurð sem hér er kærður.

6

Samkvæmt 3. mgr. 95. gr. laga nr. 90/1989 um aðför, sbr. lög nr. 117/2016, verða úrskurðir héraðsdómara samkvæmt 15. kafla laganna, sem fela í sér lokaákvörðun hans um ágreiningsefni, ekki kærðir til Landsréttar nema fullnægt sé almennum skilyrðum til áfrýjunar dóms í einkamáli. Af þessu leiðir að heimild til kæru í máli sem þessu er háð því að hagsmunir svari til áfrýjunarfjárhæðar, sbr. 1., 2. og 3. mgr. 152. gr. laga nr. 91/1991 um meðferð einkamála, eða að kæruleyfi sé veitt samkvæmt 4. mgr. sömu greinar, sbr. 4. mgr. 150. gr. laganna.

7

Áfrýjunarfjárhæð samkvæmt 1. mgr. 152. gr. laga nr. 91/1991 nemur nú 1.148.047 krónum. Krafa sóknaraðila, sem fjárnámið laut að, nær ekki þessari fjárhæð. Þá hefur sóknaraðili ekki óskað eftir leyfi til að kæra úrskurð héraðsdóms í málinu. Samkvæmt þessu brestur skilyrði til kæru í málinu og ber að vísa því sjálfkrafa frá Landsrétti, sbr. meðal annars til hliðsjónar dóma Hæstaréttar 16. janúar 2007 í máli nr. 632/2006, 27. apríl 2012 í máli nr. 231/2012 og 17. mars 2016 í máli nr. 170/2016.

8

Sóknaraðila verður gert að greiða varnaraðila kærumálskostnað eins og í úrskurðarorði greinir.

Úrskurðarorð :

Máli þessu er vísað frá Landsrétti.

Sóknaraðili, G. B. Magnússon ehf., greiði varnaraðila, T-x-x P-x-x, 250.000 krónur í kærumálskostnað.